钦定古今图书集成/明伦汇编/氏族典/第204卷 > 高𬱖
## 钦定古今图书集成/明伦汇编/氏族典/第204卷 > 高𬱖

按《宋史高𬱖传》：“𬱖字子奇，开封雍丘人。后唐清泰中，
举进士。时裴皞以左仆射致仕，𬱖以文贽于皞。明年，
礼部侍郎马裔孙知贡举，乃皞门下生也。皞以𬱖语
之，遂擢乙科，四迁魏博观察支使。周显德中，符彦卿
奏署掌书记。时太宗亲迎懿德皇后于大名，彦卿遣
𬱖迎候，日夕陪接，尤伸款好。后随彦卿镇凤翔，会诏”
留彦卿洛阳，𬱖复为天雄军掌书记。后以病免居于
魏。雍熙二年，太宗亲试贡士，𬱖子南金举学究，自陈
曰：“臣父年八十四，家贫无以存养，愿赐一第，庶获寸
禄，以及老父。”上即擢南金第，拜𬱖左补阙，致仕。后卒
于家。𬱖有清节，力学彊记。次子鼎，举进士，至殿中丞。